Person mistenkt etter dramatisk brann i Romsdal
En familie på fire ble sendt til sykehus etter brannen som ble meldt inn til politiet i 4.30-tiden. Faren, som er i 40-årsalderen, er innlagt på intensivavdelingen ved sykehuset i Molde med alvorlige røykskader. Søndag morgen ble situasjonen hans betegnet som stabil. Hans jevnaldrende kone og parets to barn ble sendt til legekontroll, men er utskrevet. - Politiet fikk melding klokka 3.52 om en voldshendelse i Assuransevegen på Bergset. Litt etter den første meldingen fikk vi informasjon om at det brant i et hus i det aktuelle området, opplyser etterforskningslederen, politioverbetjent Kjell Moen, ved Molde politistasjon. Vold og brann Moen sier til NTB at politiet på det nåværende tidspunkt ikke ønsker å gi noen ytterligere om den mistenkte av hensyn til etterforskningen. - En person er mistenkt i saken. Personen er mistenkt for vold i nære relasjoner og brannstiftelse. Personen er foreløpig ikke avhørt og er foreløpig ikke siktet i saken, sier han. Etterforskningsseksjonen i Molde ønsker å komme i kontakt med alle som har observasjoner eller opplysninger av interesse. - Vi er særlig interessert i alle foto og opptak som er gjort tidlig i brannforløpet. Nå prioriterer vi å avhøre de involverte, samt de som har observasjoner og kjennskap til det som har skjedd og bakgrunnen for det, sier Moen. Politiet er først og fremst opptatt av å kartlegge omstendighetene før og under brannen, samt å avdekke brannårsak og arnested. Den mistenkte vil bli avhørt i Molde. Familien forklarte seg for politiet søndag. Etterforskerne håper å få snakket med den skadde mannen mandag. Helt utbrent Trehuset, som ligger i et boligområde, er helt utbrent. Også en garasje og to biler ble ødelagt i brannen. - Vi får ikke gjort noen tekniske undersøkelser før mandag fordi det fortsatt er for varmt på branntomten, sier operasjonsleder Leif Bergem-Ohr i Nordmøre og Romsdal politidistrikt til NTB. Det blåste kraftig på Bud natt til søndag. Ilden spredde seg likevel ikke til nabohusene, men ett av byggene skal ha fått røykskader. Gnistregnet førte til at beboerne i boligstrøket ble evakuert. Brannen ble oppdaget av naboer som hjalp til med å få familien ut av det brennende huset. Brannvesenet drev med etterslukking fram til 7-tiden søndag morgen.
Politiet mistenker en person for vold og brannstiftelse etter den dramatiske boligbrannen på Bud i Fræna kommune i Romsdal natt til søndag.